Rajtár, Jozef, poslanec NR SR (2016-09-23):
Áno, je to veľmi netradičná vôľa a myslím si, že táto vôľa názorne ukazuje tú politickú kultúru vlády Roberta Fica. Tú politickú kultúru, ktorú sa snaží zakryť neutrálnymi slovami. Bola tu spomenutá premiérom sloboda médií, akýsi rebríček. Nuž bol by som rád vedel, čo si o tejto slobode médií myslia dve novinárky, ktoré boli len nedávno, čiže až po tom, ako sa takýto rebríček zostavoval, obvinené z tzv. ohovárania Roberta Kaliňáka a boli obvinené zložkou polície, ktorá sa volá Národná kriminálna agentúra, tzv. NAKA. Táto NAKA Roberta Kaliňáka, ktorý tu nesedí, lebo zbabelo odišiel, táto NAKA má vo svojom popise činnosti, ako je vyšetrovanie organizovaného zločinu, pašovania drog alebo úkladných vrážd, a táto zložka polície vyšetruje novinárky oficiálne za ohováranie. Za ohováranie. Toto je úroveň, na ktorú dostal Robert Fico a Robert Kaliňák náš štát – Slovensko. Je prenasledovaný prokurátor, ktorý vyšetroval Roberta Kaliňáka, aby sa vyšetrovanie tohto ministra zhatilo, aby mala vláda pokoj a aby Robert Fico sa mohol potom postaviť tuto pred rečnícky pult a povedať, veď nám nič nebolo dokázané. Nikto nič nevyšetril. Nič sa oficiálne nepotvrdilo. Áno, kvôli prenasledovaniu vyšetrujúceho prokurátora, kvôli jeho falošnému obvineniu, ktoré Generálna prokuratúra musela zrušiť, lebo bolo falošné, lebo bolo neodôvodnené, kvôli tomuto, že nás Robert Kaliňák s Robertom Ficom vyháňajú z európskeho civilizačného okruhu takýmto spôsobom, sa nič nevyšetrilo a nič nepotvrdilo. Prečo musí premiér Robert Fico toto všetko robiť a toto všetko kryť? Pripomeňme si tieto slová: „Budem teda hovoriť aj s inými ľuďmi bez toho, aby bolo treba za každú cenu hovoriť aj s nimi. Ja len môžem povedať, že som zabezpečil, zabezpečil som, a to tu môžem povedať, dúfam, že to nikto nepočúva, zabezpečil som na tento rok 35, na budúci rok asi 40 a tie ďalšie veci. Zabezpečil som ich vlastnou hlavou, ako tie peniaze prídu a budú normálne vykryté v strane. To, že sa pri tom motal Fedor, nemôže znamenať, že ma niekto bude držať za gule, to sa nemôže stať. Aj preto urobil som niektoré rozhodnutia vo vzťahu k týmto financiám. Som sa vymanil od Fedora a povedal som, Fedor, ja som dal do toho hlavu, nie ty si dal do toho hlavu, takže ja budem teraz o niektorých veciach rozhodovať. Napriek tomu si myslím, že musí vzniknúť nejaká paralelná finančná štruktúra, ktorá musí byť k dispozícii pre účely aj volebnej kampane a ďalších vecí.“ Spoznávate tieto slová? Tieto slová sú prapríčinou toho, prečo Robert Fico nie je slobodný, prečo je zaviazaný, a to do takej miery, že sa ani len nemôže odsťahovať z bytu daňového podvodníka. Týchto paralelných finančných štruktúr je dnes naozaj veľké množstvo. Tá Bašternákova finančná štruktúra naďalej aj mesiace po prevalení tejto kauzy, naďalej pokračuje. V tomto momente, v týchto dňoch Ladislav Bašternák organizuje okradnutie ľudí o ich pozemky. V týchto dňoch sa to odohráva. Nie pred rokom, pred dvoma rokmi, vo svete kešu pred štyrmi rokmi, nie pred troma mesiacmi, teraz naďalej, lebo má krytie Roberta Kaliňáka, lebo má krytie Roberta Fica, pretože títo odpálili vyšetrovacieho prokurátora a prenasledujú novinárky, ktoré písali o ich kauzách. Vďaka tomu Ladislav Bašternák okráda ľudí o ich pozemok, v týchto dňoch, teraz to prebieha. Naďalej stavia, naďalej stavia v rozpore so všetkými predpismi a zákonmi, naďalej okráda ľudí a nedivil by som sa, kebyže v tomto momente dostáva vratku DPH. Inak povedané, Ladislav Bašternák spolu s Robertom Kaliňákom držia premiéra Roberta Fica za onú citlivú časť tela. Strana SMER – SD nikdy nebola stranou, pozerám, že je tu jeden čestný minister, ktorý... (Reakcie z pléna. Zasmiatie sa rečníka.) Ktorý už je teraz v tomto momente inštruovaný, aby teda nečestne opustil túto sálu, ale teda aspoň dovoľte mi vzdať mu poctu za to, že sa, že sa tu ako jeden jediný, aj ak teda tomu zatlieskate (potlesk), ďakujem, zúčastnil, rozhodol zúčastniť, tak ako sa člen vlády zúčastniť takéhoto rokovania má. Strana SMER – SD nebola strana nikdy s čestnými cieľmi a úmyslami. Od svojho samotného počiatku to bola strana ovládaná oligarchami a založená za účelom premiestňovať peniaze od slušných ľudí k tzv. našim ľuďom, k tomu nášmu človeku, povedal by som, aj vášmu, ale všetci poslanci strany SMER okrem dvoch, troch vrát..., teraz dvoch, vrátane pred..., troch, vrátene predsedajúceho opustili sálu, pretože nedokážu počúvať fakty, ktoré sa o nich hovoria. Nebudem, v tomto momente už je tu iba pán predsedajúci, v tomto, a ani pán minister tu už nie je, keďže dostal inštrukcie, že má odísť, nebudem tu ani spomínať záväzky Roberta Fica, ktoré, ktoré nedodržal a nikdy ani ich neplánoval dodržať, typu diaľnica do roku 2010, typu do roku 2014 už nebudem v politike alebo odškodnenie obetí tzv. nebankoviek. Robert Fico nikdy neprikladal váhu, a to žiadnu váhu, svojim slovám vtedy, keď ich adresoval verejnosti, keď ich adresoval voličom, vždy to bol len trik, ktorým v danom momente chcel niekoho uchlácholiť, nalákať alebo oklamať. Jeho jediným poctivým záväzkom je, bohužiaľ, pre Slovensko, bohužiaľ, pre celú našu krajinu to, že tieto slová myslel vážne a poctivo jedine vtedy, keď ich adresoval oligarchom a jeho ľuďom, ktorých odvtedy všemožne chráni a kryje. Nahliadnime teraz do spisu Gorila. Citujem: „Haščák vysvetľuje Malchárkovi motívy, prečo sa PENTA angažuje v politike. Najväčším motívom je SMER, ktorý vypaľuje, ktorý vypaľuje už v opozícii, čo bude, keď sa dostane do vlády?“ Bohužiaľ, sme aj to videli a vidíme to dlhodobo. Pokračujem v citácii: „Haščák spomína príklad, ako Fico a Flašík požadovali od Haščáka za zrušenie tlačovej konferencie o privatizácii Paraplynového cyklu províziu. Haščák vymenúva 5 akcionárov SMER-u: Juraj Široký, Vladimír Poór, Martin Glváč (Fedor Flašík), Jozef Brhel a Ivan Kiňo. Okrem Glváča a Brhela (Haščák ho ako jediného osobne nepozná) sú to všetko neschopní ľudia.“ Toľko citát zo spisu Gorila, ktorý dodnes nie je takisto vyšetrený, napriek tomu, že Robert Kaliňák sa osobne dušoval, že vyšetrený bude. Ešte aj nedávno to hovoril, že čochvíľa bude vyšetrený. Strana Roberta Fica vznikla ako akciovka piatich oligarchov, s ktorými spísal zmluvu o obsadení postov v štáte po voľbách. Prvotným plášťom tejto účelovej akciovky bola tretia cesta, to bol, to bola koncepcia Tony Blaira, bývalého britského premiéra, keď ako sociálny demokrat alebo laborista chcel spraviť pravicové reformy a nemohol stranu preonačiť na pravicovú, tak vyhlásil, že sú to reformy tretej cesty. Toto okopírovala strana SMER, ale neúspešne, resp. nie s takým úspechom, ako si myslela, tak následne si teda zobrala iný plášť a vyhlásili o sebe, že sú sociálni demokrati. Ale toto nikdy nebolo úprimné, nikdy nejaké presvedčenie a nijaké ideály neboli cieľom v strane SMER a Roberta Fica. Robert Fico sa nevzdal nikdy myšlienky, ktorú avizoval na svojich bilbordoch, a to dostať nás s holými zadkami na úroveň tretieho sveta. Robil to cez a robí to cez terorizáciu samostatne sa živiacich ľudí, cez vyššie dane, daň zo straty, dlhšie odvody a ďalšie byrokratické polená pod nohy ľudí, ktorí sa samostatne živia. Toto je v DNA samotnej strany SMER, toto je skutočne založenie, oni nie sú ani sociálni demokrati, ani tretia cesta, ani nič podobné. Rozdávanie peňazí slušných ľudí svojim ľuďom je hlavným cieľom existencie tejto strany, preto tá zmienka o paralelných finančných štruktúrach. Preto tá podpora Robertovi Kaliňákovi a Ladislavovi Bašternákovi, lebo toto bolo cieľom strany SMER, obohatenie seba a svojich ľudí. Spomeniem niektoré veci aj konkrétne, aby sa na ne nezabudlo. Obrovské stovky miliónov cez IT tendre a dopravné tendre, cez zbrojnú a policajnú techniku. Kauzy ako mýto, teplý vzduch alebo predaj SPP, kde štát si ponechal tú stratovú časť a svojim oligarchom prenechal ziskové časti. Rozkrádanie zdravotníctva, energetiky tzv. košickou skupinku SMER-u. Okradnutie živnostníkov Váhostavom, Doprastavom a firmou TSS Great cez tzv. reštrukturalizácie. Priame dotácie vybraným oligarchom ako naposledy Filovi, t. j. SCP Mondy, dotácie bani, kde živíme rumunských baníkov len preto, aby peniaze nakoniec skončili v alobale. Mimochodom, to vyšetrovanie bolo tiež zastavené, tiež je to úsilie Roberta Kaliňáka, jeho letné úsilie, vďaka ktorému tu Robert Fico teraz môže tvrdiť, že nič nebolo dokázané, nič nebolo vyšetrené. Rozkrádanie eurofondov a mnohé rozkrádačky kumulované za desiatky a stovky miliónov na úrovni VÚC a miest a obcí. Neprekvapuje teda, že Robert Fico zobral plnú zodpovednosť za všetko to, čo sa odkrylo v prípade Roberta Kaliňáka a Ladislava Bašternáka. Robert Kaliňák je hlavným čističom tejto a všetkej ďalšej kriminálnej aktivity. Robert Kaliňák a Robert Fico sú zrastení ako siamské dvojičky, ktoré sa nedajú oddeliť, jeden Robert Kaliňák kryje priamo ako minister vnútra, podvody Ladislava Bašternáka a všetky ďalšie, prenasleduje ľudí, ktorí odkrývajú tieto podvody, či už sú to novinárky, či už je to vyšetrujúci prokurátor, alebo ktokoľvek ďalší, kto si dovolí, kto si dovolí naozaj vyšetrovať, kto si dovolí odhaľovať korupciu. No a druhý, Robert Fico, býva v byte daňového podvodníka, ako tu už bolo veľakrát spomenuté. Robert Fico odôvodňoval pobývanie v tomto byte tým, že si tam vodí alebo chce vodiť zahraničné návštevy, takže týmto by som sa ho chcel spýtať, aj keď tu nie je, tak ako tu nie je žiaden ďalší člen vlády, koľko zahraničných návštev a konkrétne koho si doviedol do tohto bytu daňového podvodníka. Lebo si myslím, že ľudia v tých daných krajinách, odkiaľ by tí ľudia pochádzali, tí politici pochádzali, boli veľmi zvedaví na to, ako ich politik ide navštíviť cudziu krajinu a príde na návštevu do bytu daňového podvodníka, do ktorého ho zavedie priamo premiér danej krajiny. Premiér Robert Fico nikdy do premiérskeho kresla nepatril a o to menej doň patrí dnes po otvorenom prihlásení sa k tomu najhoršiemu z repertoáru jeho spolustraníkov, k Robertovi Kaliňákovi po tom všetkom, čo bolo v posledných mesiacoch odhalené. Robert Fico sa rozhodol, že teraz je ten čas, nabrať terminálny kurz, nabrať terminálny kurz strán ako HZDS a SDKÚ. Takže dúfajme, že toto jeho rozhodnutie bude v konečnom dôsledku rozhodnutím následne očistiť Slovensko, následne očistiť našu krajinu od všetkého toho bahna, do ktorého nás Robert Fico spolu s Robertom Kaliňákom dotiahol. Ďakujem za pozornosť. A vyzývam Roberta Fica na odstúpenie a vládnu koalíciu takisto o zahlasovanie za odvolanie Roberta Fica. Ďakujem. (Potlesk.)